Michael Greis

Michael Greis (s. 18. elokuuta 1976 Füssen) on saksalainen uransa lopettanut ampumahiihtäjä, olympiavoittaja ja maailmanmestari. 

Greis hiihti Oberhofin MM-kilpailuissa 2004 ankkuriosuuden kultaa voittaneessa Saksan viestijoukkueessa – hopeaa saanut Norja hävisi 15,7 sekuntia. Hochfilzenin MM-kisoissa 2005 hän sai nolla-ammunnalla hopeaa normaalimatkalla; ero kultaa vieneeseen Roman Dostáliin, joka ampui yhden ohilaukauksen, oli 9,4 sekuntia. Hanti-Mansijskin MM-sekaviestissä hän hiihti kolmannen osuuden Saksan pronssijoukkueessa.

Greis voitti Torinon olympialaisissa 2006 kolme kultamitalia. 20 kilometrin kilpailussa hän ampui ainoan sakkominuuttinsa toisella ampumapaikalla ja kukisti kaksi ohilaukausta ampuneen Ole Einar Bjørndalenin 16 sekunnilla. Yhteislähtökilpailussa Greiss ampui yhden sakon kolmannella ampumapaikalla ja voitti 6,3 sekunnilla Tomasz Sikoran, jonka ainoa ohilaukaus tuli viimeisessä pystyammunnassa. Viestissä Greiss hiihti ankkuriosuuden Saksan kultajoukkueessa, joka kukisti Venäjän 20 sekunnilla. 

Anterselvan MM-kilpailuissa 2007 Greis voitti kultaa yhteislähtökilpailussa, vaikka kiersi kaksi sakkokierrosta kolmannen ammunnan jälkeen – hopeaa saanut Andreas Birnbacher ampui kaikki paikat puhtaasti, mutta hävisi 15,4 sekuntia. Normaalimatkalla Greiss sai hopeaa ammuttuan yhden sakkominuutin kummallakin pystypaikalla; hän hävisi nolla-ammunnan tehneelle Raphaël Poiréelle alle puoli minuuttia. Viestissä Greis toi Saksan maaliin pronssisijalla.

Östersundin MM-kisoissa 2008 Greis hiihti ankkuriosuuden Saksan joukkueessa, joka voitti sekaviestin maailmanmestaruuden lähes minuutin erolla Valko-Venäjään. Miesten viestissä hän toi Saksan maaliin pronssisijalla. Pyeongchangin MM-kilpailuissa 2009 hän hiihti ankkuriosuuden pronssia saaneissa Saksan miesten viestin ja sekaviestin joukkueissa. Hanty-Mansijskin MM-kilpailuissa 2011 hän hiihti ankkuriosuuden Saksan hopeajoukkueessa sekaviestissä ja Ruhpoldingin MM-kisoissa 2012 kolmannen osuuden pronssia saaneessa miesten viestijoukkueessa.

Greis voitti ampumahiihdon maailmancupin kaudella 2006-07. Hän on voittanut cupissa yhteensä yksitoista osakilpailua, ollut kaksitoista kertaa toinen ja yksitoista kertaa kolmas.

Michael Greis palkittiin parhaana saksalaisena miesurheilijana vuonna 2006.

Saavutuksia
Olympialaiset:
Salt Lake City 2002: sprintissä 15.
Torino 2006: normaalimatkalla, yhteislähdössä ja viestissä kultaa, takaa-ajossa kahdeksas
Vancouver 2010: takaa-ajossa viides, normaalimatkalla ja yhteislähdössä kymmenes
MM-kilpailut:
Oberhof 2004: viestissä kultaa, sprintissä viides, takaa-ajossa yhdeksäs
Hochfilzen 2005: normaalimatkalla hopeaa, takaa-ajossa viides, sprintissä ja viestissä kuudes, yhteislähdössä kymmenes
Hanti-Mansijsk 2005: sekaviestissä pronssia
Anterselva 2007: yhteislähdössä kultaa, normaalimatkalla hopeaa, viestissä pronssia, takaa-ajossa 12. 
Östersund 2008: sekaviestissä kultaa, viestissä pronssia, yhteislähdössä 13. 
Pyeongchang 2009: viestissä pronssia, sekaviestissä pronssia, sprintissä seitsemäs, takaa-ajossa 13.
Hanty-Mansijsk 2011: sekaviestissä hopeaa, normaalimatkalla seitsemäs, sprintissä yhdeksäs, takaa-ajossa 11.
Ruhpolding 2012: viestissä pronssia, normaalimatkalla 11.
Maailmancupin kokonaiskilpailu:
Kausi 2004–2005: yhdeksäs
Kausi 2005–2006: kymmenes
Kausi 2006–2007: voitto
Kausi 2007–2008: neljäs
Kausi 2008–2009: neljäs
Kausi 2010–2011: kuudes

Lähteet 

Saksalaiset olympiavoittajat
Saksalaiset ampumahiihtäjät
Vuonna 1976 syntyneet
Elävät henkilöt